
Narva Linnavalitsuse 11.11.2020. a korralduse nr 798-k „Linna asutuste töökorraldusest“ muutmine
1. Asjaolud ja menetluse käik
Narva Linnavalitsuse 11.11.2020. a korraldusega nr 798-k „Linna asutuste töökorraldusest“ viidi alates 12.11.2020. a Terviseameti tehtud ettepanekust lähtuvalt Narva linna munitsipaalomandis olevad üldhariduskoolid üle distantsõppele.

Seoses algklasside õpilaste lastevanemate taotlustega taastada kontaktõpet paluti Terviseameti arvamust algklasside õpilaste kontaktõppega jätkamise kohta. Terviseameti vastuse kohaselt on amet jälginud haigestumust Narvas ning algklasside õpilaste hulgas ei ole haigestumine Covid-19-sse tõusnud. Terviseamet on arvamusel, et algklasside õpilased saavad jätkata kontaktõppega.
2 . Õiguslikud alused
2.1 Haldusmenetluse seaduse § 64 lõike 1 kohaselt haldusakti kehtetuks tunnistamise kohta sätestatut kohaldatakse ka haldusorgani poolt haldusakti muutmise suhtes.

2.2 Haldusmenetluse seaduse § 68 lõike 2 alusel haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.
3. Otsus
Muuta Narva Linnavalitsuse 11.11.2020. a korralduse nr 798-k „Linna asutuste töökorraldusest“ punkt 3.1, sõnastades see järgmises redaktsioonis:

„3.1 Viia Narva linna munitsipaalomandis olevate üldhariduskoolide põhikooli II ja III kooliastmed ning gümnaasiumiaste üle distantsõppele“.
4. Rakendussätted
4.1 Korraldus jõustub 16.11.2020. a.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

